Karolo ya Ditaba Bakeng sa Babegi ba Ditaba
MABAPI LE RENA
Lenaneo la Thuto ya Beibele
Sehlogo sa go Feta
BABADI BA RENA BA A BOTŠIŠA Na o Swanetše go Dumela go Boraro-botee e le Gore o be Mokriste?
RUTA BANA BA GAGO Rebeka o be a Ikemišeditše go Kgahliša Jehofa
O ka rata go bala sehlogo se ka leleme lefe? %%
Ge e le gabotse, go thulana le mmatswale le ratswale go ka baka mathata lenyalong. Na o boemong bjoo? O dirišana bjang le batswadi ba molekane wa gago gomme molekane wa gago o dirišana bjang le batswadi ba gago? Ela hloko ditlhohlo tše pedi tšeo di ka tšwelelago le seo o ka se dirago.
Ge Beibele e hlalosa thulaganyo ya lenyalo e re ge nako e dutše e feta “monna ó tlo tloxêla tata’xwê le mma’xwê, a xomarêla mosadi wa xaxwe; xomme ba tlo ba nama e tee.” (Genesi 2:24) Go ba “nama e tee” ke selo seo se fetago go fo dula gotee. Ge e le gabotse, go bolela gore monna le mosadi ba thoma lapa le lefsa—leo le tlago pele ga malapa ao ba tšwago go ona. (1 Bakorinthe 11:3) Go ba gona, bobedi monna le mosadi ba sa dutše ba swanetše go hlompha batswadi ba bona gomme gantši seo se akaretša go ba theetša. (Baefeso 6:2) Go thwe’ng ge e ba tsela yeo molekane wa gago a phethago boikarabelo bjoo ka yona e dira gore o ikwe o hlokomologwa?
Seo o ka se dirago:
Lebelela boemo bjoo ka monagano o bulegilego. Na molekane wa gago o kgokagane le bona ka mo go feteletšego, goba na e ka fo ba e le gore wena ga o na kgokagano e swanago le batswadi ba gago? Ge e ba go le bjalo, boemo bja lapa leno bo ka ba le tutuetšo efe tseleng yeo o lebelelago boemo ka yona? Na o ka ba o e-na le lehufa le lenyenyane?—Diema 14:30; 1 Bakorinthe 13:4; Bagalatia 5:26.
Go araba dipotšišo tše bjalo go nyaka gore o itlhahlobe ka potego. Eupša go dira bjalo go bohlokwa. Go ba gona, ge e ba go thulana le mmatswale le ratswale e le mothopo wa kgohlano magareng ga gago le molekane wa gago, gona o na le mathata a lenyalo—e sego bothata le mmatswale le ratswale.
Ge nako e dutše e e-ya, Adrián o ile a ba le pono e leka-lekanego ka taba ye. O re: “Gaešita le ge ke tseba gore ge mosadi wa-ka a ikgokaganya kudu le batswadi ba gagwe o tutuetšwa ka tsela e sa kgahlišego maikwelong, go se ikgokaganye le bona ka mo go feletšego go ka baka mathata. Ke dirile sohle seo nka se kgonago go leka go tsošološa le go boloka tswalano e botse le batswadi ba gagwe.” *
LEKA MOKGWA WO: Wena le molekane wa gago ngwalang fase seo le dumelago gore se bohlokwa kudu mabapi le mmatswale le ratswale. Ge e ba go kgonega, thomang ka mantšu a rego, “Ke nagana gore . . . ” Ke moka le neaneng matlakala ao le a ngwadilego. Bobedi bja lena, ka moya wa tirišano, le naganeng ka mo go tseneletšego ka ditsela tšeo le ka rarollago bothata bja molekane yo mongwe le bja yo mongwe.
Banyalani ba bangwe ba ithutile go beela batswadi ba bona mellwane. Se ga se bolele gore le ba beele melao. * Gantši, e ka fo ba go ba bontšha ka ditiro gore molekane wa gago o tla pele bophelong bja gago. Ka mohlala, monna wa kua Japane yo a bitšwago Masayuki o re: “Gaešita le ge batswadi ba tšweletša pono ya bona, o se ke wa fo dumela di tloga fase. Gopola, o aga lapa le lefsa. Ka gona thoma ka go botšiša molekane wa gago gore o ikwa bjang ka keletšo yeo.”
LEKA MOKGWA WO: Boledišana le molekane wa gago mabapi le ditsela tše lebanyago tša kamoo go tsena-tsena ditaba ga batswadi go bakago kgohlano lenyalong la lena. Bobedi bja lena, ngwalang gore ke mellwane efe yeo le ka ba beelago yona le kamoo le ka e šireletšago mola le sa dutše le hlompha batswadi ba lena.
^ ser. 19 Maemong a mangwe, go ka nyakega gore le boledišane le batswadi ba lena ka bolokologi ka bothata bjoo. Ge e ba boemo bo le bjalo, dira bjalo ka tlhompho le boleta.—Diema 15:1; Baefeso 4:2; Bakolose 3:12.
Nka hlompha batswadi ba-ka bjang mola ke sa hlokomologe molekane wa-ka?
Ithute ka mo go Oketšegilego
Go Atlega Ngwageng wa Mathomo wa Lenyalo
Na o sa tšwa go tsena lenyalong? Beibele e ka go thuša go matlafatša lenyalo la gago.
Boledišana le Ngwana wa Gago yo a Lego Mahlalagading—Ntle le go Ngangišana le Yena
Go Dira Gore Lenyalo la Bobedi le Atlege
Go Dirišana le Bao ba Lego ka Ntle ga Lapa la Gago la Lenyalo la Bobedi
Ge Ngwana wa Gago a Golofetše